DA Den Europæiske Unions Tidende C 300/1

Meddelelse fra kommissionen om to lister over instrumenter for finansiel bistand under forordning (EU) nr. 472/2013

2013/C 300/01

1. Indledning

Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet (1), fastslår, at der skal være fuld overensstemmelse mellem Unionens ramme for økonomisk samordning, der er fastlagt i TEUF, og de politiske vilkår, der kan være knyttet til finansiel bistand, der ydes til medlemsstaterne i euroområdet.

Visse bestemmelser i forordning (EU) nr. 472/2013 bemyndiger Kommissionen til i informationsøjemed at offentliggøre to lister over instrumenter for finansiel bistand: i) de instrumenter, som er af forebyggende karakter, og ii) de instrumenter, der i henhold til Den Europæiske Stabilitetsmekanisme (ESM) ikke kræver et makroøkonomisk tilpasningsprogram.

Kommissionen har ført uformelle drøftelser med medlemsstaterne, ESM og Den Internationale Valutafond (IMF) om opstillingen af disse lister.

Disse lister vil blive holdt ajour.

2. Liste over instrumenter for forebyggende finansiel bistand, der udløser en skærpet overvågning af den begunstigede medlemsstat, offentliggjort i overensstemmelse med artikel 2, stk. 5, i forordning (EU) nr. 472/2013

I henhold til artikel 2, stk. 5, i forordning (EU) nr. 472/2013 skal der offentliggøres en liste over de instrumenter, der yder forebyggende finansiel bistand til en medlemsstat som omhandlet i artikel 2, stk. 3, i samme forordning. Medlemsstater, som modtager finansiel bistand gennem et af disse instrumenter, underlægges skærpet overvågning. Medlemsstater underlægges dog ikke skærpet overvågning, når de modtager bistand i form af en kreditlinje, der ikke er betinget af, at de træffer nye politikforanstaltninger, forudsat at kreditlinjen ikke udnyttes (artikel 2, stk. 4, i forordningen).

Denne liste er derfor som følger:

Den Europæiske Stabilitetsmekanisme — Forebyggende betinget kreditlinje (hvis den udnyttes) — Kreditlinje med skærpede betingelser — Støttefacilitet for det primære marked (hvis den udnyttes som led i en kreditlinje under den europæiske stabilitetsmekanisme) — Støttefacilitet for det sekundære marked (hvis den aktiveres uden for et makroøkonomisk tilpasningsprogram)

Den Europæiske Finansielle Stabilitetsfacilitet — Forebyggende betinget kreditlinje (hvis den udnyttes) — Kreditlinje med skærpede betingelser — Kreditlinje med skærpede betingelser og med delvis beskyttelse mod statslig risiko — Støttefacilitet for det primære marked (hvis den udnyttes som led i et forebyggende program under den europæiske stabilitetsfacilitet) — Støttefacilitet for det sekundære marked (hvis den aktiveres uden for et makroøkonomisk tilpasningsprogram)

Den Internationale Valutafond — Fleksibel kreditlinje (hvis den udnyttes) — Forebyggende linje og likviditetslinje

3. Liste over instrumenter for finansiel bistand, for hvilke ESM ikke fastsætter bestemmelse om et makroøkonomisk tilpasningsprogram, offentliggjort i henhold til artikel 7 (12) i forordning (EU) nr. 472/2013

I henhold til artikel 7, stk. 12, i forordning (EU) nr. 472/2013 skal der offentliggøres en liste over de instrumenter, for hvilke ESM-reglerne ikke fastsætter bestemmelse om et makroøkonomisk tilpasningsprogram, jf. artikel 7, stk. 12, i nævnte forordning. Medlemsstater, som modtager finansiel bistand gennem et af disse instrumenter, vil være underlagt en Rådsafgørelse om godkendelse af de vigtigste af de politiske krav, som ESM agter at inkludere i betingelserne for sin finansielle bistand.

— Forebyggende betinget kreditlinje (PCCL)

— Kreditlinje med skærpede betingelser (ECCL)

— Støttefacilitet for det primære marked (hvis den udnyttes som led i en PCCL eller ECCL)

— Støttefacilitet for det sekundære marked (hvis den aktiveres uden for et makroøkonomisk tilpasningsprogram)

— Finansiel bistand til rekapitalisering af finansielle institutioner

Da Den Europæiske Finansielle Stabilitetsfacilitet (EFSF) ikke forventes at deltage i nye programmer fra 1. juli 2013, er det ikke nødvendigt at offentliggøre en sådan liste for EFSF.

(1) EUT L 140 af 27.5.2013, s. 1.